Ons is mos nog in die proses om ‘n junior sokkerspannetjie hier in Kanthararom op die been te bring. Aanvanklik het ons gedink om sommer net ‘n groepie seuns bymekaar te maak en “wala” daar is ons span. Maar ons het vining agtergekom dat God ander planne of ‘n ander manier van werk het. Ons is genoodsaak om geduldig te wees tot Hy vir ons uitwys watter seuns ons moet vat en nie. Ons het ses seuns op die oomblik. Vir die junior spannetjie kort ons nege spelers. Intussen neem ons die seuns elke tweede naweek na die Sisaket Football Academy toe waar hulle afrigting ontvang. Die seuns geniet dit so baie dat hulle al 08:00vm op ‘n sokker dag aan ons deur kom klop . . . en ons ry eers 13:45nm. Huidiglik is daar een Christen seuntjie in ons span en ons weet wat sy taak sal wees.
Ons maandelikse besoeke aan ons mede Suid Afrikaanse broers en susters wat in Bangkok in Khlom Prem tronk is was die afgelope tyd baie emosioneel. Een van die mans in die tronk se seun het vir hom kom kuier vanuit SA. Ons het alles gereël sonder dat sy pa geweet het sy seun kom kuier. Ons het bystand gegee vir die week wat sy seun hier was in Bangkok. Dit was die eerste keer in amper ses jaar dat pa en seun mekaar weer gesien het . . . en dit deur ‘n vuil venster en tralies waar hulle per telefoon met mekaar praat. Die moment toe sy pa sien dit is sy seun . . . daardie oomblik kan nie beskryf word nie. Vergifnis – versoening en liefde was al wat hulle twee omring het. Aan die einde van die week het die seun gesê hy verstaan en sien God se groter plan met sy pa se lewe, ek dit het vir hom as seun vrede gegee – en dit alleen was ongelooflik gewees. Net God se genade en liefde het hulle twee gedra daardie week. Niks anders nie. Met die ander individue gaan dit goed. Hul studies vorder mooi en God se kerk word al sterker en sterker daar in die tronk. Prys die Here hiervoor.
Die seuns neem met ywer deel aan elke oefening en geniet die sokker afrigting wat hulle by die “Sisaket Football Academy” ontvang. As hulle kon sou hulle elke dag daar wou gaan sokker speel. Ons spannetjie het n naam gekry en heet “Kanthararom Little Giants” ‘n Baie gepaste naam vir hierdie klein maar tog “reuse seuns van ons”. Daar is groot vooruitsigte vir “Kanthararom Little Giants” op die horison en ons wag in groot awe op God se perfekte tyd vir Sy plan met hierdie sokker bediening.
· Begin Junie kom familie lede kuier vir 2 van die Suid-Afrikaanse gevangenisse in Bangkok en sal ons spesifiek een van die familie lede persoonlik bystaan tydens sy besoek. Bid asseblief spesifiek vir die jongman wat sy pa vir die eerste keer gaan kom besoek.
Ek het 'n passie vir uitreike en mense van alle ouderdomme, kinders en oumense my groot voorliefdes. 'n Paar jaar gelede het ek Marina en Andre se bediening ontdek op facebook; dit het my dadelik gefassineer. Ek het hulle die eerste keer ontmoet in Januarie 2015 nadat ek hulle genooi het om tydens hul rustyd in Suid-Afrika by ons selgroep te kom gesels.
My droom is om Thailand te besoek, om Andre en Marina se hande en harte te kan gaan versterk en ondersteun. Ek wil 'n verskil in lewens maak, soos hulle, deur net liefde uit te deel - die motto van hulle bediening.
• Bid asseblief dat ons die stem van die Heilige Gees sal hoor en gehoorsaam sal wees aan Sy opdragte.
• Bid asseblief vir ‘n vliegtuigkaartjie vir Marina terug Thailand toe na haar besoek in Suid Afrika.